initial
Et initial er er det første bogstav i et kapitel eller et afsnit af en tekst, når det er fremhævet, fx ved dets størrelse i forhold til den løbende tekst, ved dets særlige farvelægning eller udsmykning. Initialer kendes ligeså langt tilbage i historien som skrivekunsten. Pyntede initialer kendes i middelalderens Europa siden 1200-tallet.
Traditionen videreførtes fra middelalderens håndskrifter til trykte bøger i 1400-tallet, oftest sammen med gennemstregning af selve teksten med rødt blæk for at adskille sætningerne – kaldet rubricering. Gennemstregning blev i løbet af 1500-tallet erstattet af typografisk afsnitsdeling, og håndmalede initialer blev samtidigt ofte erstattet af tryk fra kunstfærdigt graverede messingklicheer med små billedmotiver.
I løbet af 1700-tallet indskrænkedes initialer til blot at være bogstaver i et lidt større format, evt. i en anden skriftgrad eller anden skrift end resten af teksten. Den praksis har været almindelig lige siden.